Useljavanje u SAD, važno političko pitanje s obje strane Rio Grandea (5/9/01) - 2001-09-04
Reformu imigracijskog sustava žele i američki i meksički predsjednik, ali odnos političkih snaga u Washingtonu nalaže opreznost
Predsjednik George Bush je nedavno najavio reformu američke useljeničke politike. Međutim, kako se čini, to neće biti tako lako, a ako se reforma i provede, trajat će vrlo dugo. Bijela je kuća planirala objaviti okvire reforme imigracijskog sustava sutra, kada u posjet Sjedinjenim Državama stiže meksički predsjednik Vicente Fox. No, oba su državnika zaključila da će se s ovim mjerama trebati krenuti mnogo sporije. Američko-meksički odnosi već desetljećima se temelje na dva pitanja: sprečavanju krijumčarenja droge i bilateralnim trgovinskim odnosima. No, posljednjih mjeseci na vrh dnevnog reda popela se američka imigraciona politika. To je posljedica promjena u Bijeloj kući, odnosno u Mexico Cityu – obje zemlje naime imaju nove predsjednike. Osim toga, predsjednik Bush je do dolaska u Washington bio guverner Texasa, koji graniči s Meksikom, pa zbog toga i ima razvijen osjećaj za probleme susjeda s druge strane rijeke Rio Grande. Predsjednik Bush je o tome nedavno rekao: "Ne mogu zamisliti niti jedno vanjskopolitičko pitanje koje je važnije od dobrih odnosa s Meksikom." Za reformu američke imigracione politike zalaže se i meksički predsjednik Vicente Fox. Iz njegove zemlje u Sjedinjene Države stižu svake godine milijuni legalnih ali i ilegalnih useljenika. Rod Camp je stručnjak za američko-meksičke odnose. On predaje na Koledžu Claremont McKenna u Los Angelesu. "Vicente Fox dobro poznaje predsjednika Busha. Zbog toga vjerojatno i očekuje da će on razumjeti ovaj problem. Fox je odlučio da ispuni ovo obećanje iz izborne kampanje, te da reformu američkog imigracionog sustava učini dijelom bilateralnih odnosa dvije zemlje." U veljači je osnovana radna skupina čiji je zadatak objaviti prijedlog reforme. U srpnju je objavljeno da se razmatra mogućnost amnestije za milijune Meksikanaca koji su se ilegalno uselili u Sjedinjene Države. Cecilia Munoz radi u Nacionalnom vijeću La Raza, američkoj lobističkoj skupini koja promiče interese južnoameričkog stanovništva. "Ljudi su vrlo uzbuđeni zbog mogućnosti da se proglasi amnestija. To je jedna od glavnih tema među našim članovima" - kaže gospođa Munoz. Međutim, predsjednik Bush je nedavno naglasio da se on ne zalaže za opću amnestiju za sve ilegalne useljenike. Rekao je da želi uspostaviti organizirani proces u kojem će neki od ilegalno useljenih Meksikanaca dobiti radne dozvole, takozvane zelene karte. Demokratska stranka pak traži potpunu amnestiju. No, potpunoj se amnestiji protive mnoge anti-imigracijske organizacije bliske republikancima. Zbog toga što se – očito – radi o vrlo prijepornom pitanju, Bijela je kuća odlučila postupati vrlo oprezno i postupno. Dan Stein radi za američku Federaciju za reformu useljeničkog sustava, organizaciju koja smatra da je sadašnja američka imigracijska politika odveć liberalna, te da u zemlju dolazi previše stranaca. “Građani ne žele da se nagrađuju oni koji krše zakon, a to su ilegalni useljenici”, kaže Dan Stein i dodaje da “republikanci popuštaju pritisku hispaničkog lobija ali i američkim korporacijama, kojima treba jeftina radna snaga.” Zbog toga je u opasnosti republikanska većina u Zastupničkom domu, kaže gospodin Stein. "Iskreno govoreći, republikanci su nakon mnogo godina osvojili većinu u Kongresu dijelom i zbog svojeg oštrog stajališta o useljavanju." Pristaše refrome imigracijskog sustava žele da se na sastanku Bush – Fox objave planovi u vezi s tim pitanjem. Međutim, stvarne planove i rokove možda treba tražiti ne u Bijeloj kući, već na Capitol Hillu, u Kongresu Sjedinjenih Država. Tamo pak – kako se čini – za ovo pitanje ove jeseni neće biti mnogo vremena. To znači da će se vjerojatno početi s postupnim mjerama, odnosno reorganizacijom američke Službe za useljavanje i naturalizaciju.